Gravmonumentet i Åbo
**Paulus (Paul) Michael Verschuren** (født 26. mars 1925 i Breda i Nederland, død 19. februar 2000 i Helsingfors i Finland) var en romersk-katolsk prest og biskop i Helsingfors katolske bispedømme, det vil si for hele den katolske kirke i Finland.

Liv og virke
------------

### Bakgrunn

Verschuren inntrådte etter sin gymnaseksamen i 1943 i Jesu Hellige Hjerte-kongregasjonen, og etter filosofiske og teologiske studier ble han presteviet 19. mars 1950. Etter videre studier i Roma fikk han i 1951 lisensiatsgrad i teologi, og i 1954 ble han doktor i kanonisk rett. I løpet av sin videre karriere var han for det meste dosent i sitt ordenssamfunns seminarer og fikk dessuten i 1960 en lisensiatgrad i rettsvitenskap.

### Biskop

I 1964 ble han viet til titulærbiskop av *Aquae Sirenses*. Han ble også koadjutorbiskop for Helsingfors, det innebærer at det allerede da var målet at han skulle bli biskop av Helsingfors etter at Gulielmus Cobben skulle takke av. Konsekrasjonen ble utført av Cobben selv, assistert av biskopene av Breda og av Stockholm, Gerardus Henricus De Vet og John Edward Taylor. 

Som biskop var han med på Annet vatikankonsils to siste sesjoner. Embedet som biskop av Helsingfors fikk han i 1967. Det ble dermed han som skulle spille den sentrale rolle for introduksjon og implementering av Annet vatikankonsils og de påfølgende beslutninger i sitt bispedømme. Han bidro også til å utvikle kirkens økumeniske engasjement. 

Han ble flere ganger - fra 1973 til 1978 og fra 1986 til 1998 - formann for Den nordiske katolske bispekonferanse, og var dessuten fra 1967 til 1972 medlem av Kongregasjonen for folkenes evangelisering.

Pave Johannes Paul IIs pastoralbesøk til Finland i 1989 fant sted i hans periode som biskop.

Biskop Verschuren deltok i en gruppe likesinnede prelater som møttes årlig i januar fra 1995 til etter hans død i 2006 i Sankt Gallen i Sveits for å diskutere reformer med hensyn til utnevnelsen av biskoper, kollegialitet, bispekonferansene, pavens primat, og seksualmoral; de var ikke enige i alt og ethvert men de delte den oppfatning at kardinal Joseph Ratzinger ikke var den slags kandidat de håpet å se valgt ved det neste pavevalget.

Etter at Verschuren var blitt uhelbredelig syk av leukemi tok han med et brev til sin hjord avskjed med dem den 14. august 1998 og bad paven om å bli løst fra embedet. Dette innvilget pave Johannes Paul II den 18. september 1998. Hans etterfølger ble i 2001 hans polske ordensmedbror Józef Wróbel. 

i februar 2000, knapt to år etter sin avgang, døde han 74 år gammel, omgitt av sine medbrødre patrene Jan Aarts (bispedømmeadministrator) og Wieslaw Swiech og noen andre nære venner. Requiemmessen fant sted i hans domkirke i Helsinki, og han ble begravet på den katolske kirkegård i Åbo.

Episkopalgenealogi
------------------

Hans episkopalgenealogi er:

* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) \*bispeviet 1690
* Biskop Alexander Sigismund von der Pfalz-Neuburg (1663–1737) \*1691
* Biskop Johann Jakob von Mayr (1677–1749) \*1719
* Biskop Joseph Ignaz Philipp von Hessen-Darmstadt (1699–1768) \*1741
* Erkebiskop Klemens Wenzeslaus von Sachsen (1739–1812) \*1766
* Erkebiskop Max Franz von Habsburg-Lothringen (1756–1801) \*1785
* Biskop Kaspar Max Droste zu Vischering (1770–1846) \*1795
* Biskop Cornelius Ludovicus van Wijkerslooth (1786–1851) \*1833
* Erkebiskop Johannes Zwijsen (1794–1877) \*1842
* Biskop Franciscus Jacobus van Vree (1807–1861) \*1853
* Erkebiskop Andreas Ignatius Schaepman (1815–1882) \*1860
* Erkebiskop Petrus Matthias Snickers (1816–1895) \*1877
* Biskop Gaspard Josephus Martinus Bottemanne (1823–1903) \*1883
* Erkebiskop Henricus van de Wetering (1850–1829) \*1895
* Biskop Pieter Adriaan Willem Hopmans (1865–1951) \*1914
* Biskop Willem Petrus Bartholomaeus Cobben, S.C.J. (1897–1985) \*1934
* Biskop *Paul Verschuren* (1925–2000) \*1964

Referanser
----------

1. ↑   Biografiskt lexikon för Finland, «Paul Verschuren», Biografisk leksikon for Finland ID 5437-1416928958043[Hentet fra Wikidata]
2. ↑   Gemeinsame Normdatei, besøkt 20. desember 2014[Hentet fra Wikidata]
3. ↑   Gemeinsame Normdatei, besøkt 1. januar 2015[Hentet fra Wikidata]
4. ↑  Pentin, Edward (24. september 2015). «Cardinal Danneels Admits to Being Part of 'Mafia' Club Opposed to Benedict XVI». *National Catholic Register*.
5. ↑  Pentin, Edward (26. september 2015). «Cardinal Danneels' Biographers Retract Comments on St. Gallen Group». *National Catholic Register*.
6. ↑  www.catholic-hierarchy.org versc, lest 22. november 2021

Kilder
------

* «Paul Verschuren». *Biografiskt lexikon för Finland* **(svensk)**. Helsingfors: Svenska litteratursällskapet i Finland. 2008–2011. URN:NBN:fi:sls-5437-1416928958043.
* Helsingin katoliset piispat
* 

  


|  |  |
| --- | --- |
| Oppslagsverk/autoritetsdata | Uppslagsverket Finland **·** Biografiskt lexikon för Finland **·** Catholic-Hierarchy **·** VIAF **·** GND **·** LCCN **·** ISNI
 |